### Beslutningstema

I denne sag gives en orientering om status for udviklingen i trafikulykker i Tønder Kommune i 2023.

### Historik

I november 2022 godkendte Kommunalbestyrelsen en ny Trafiksikkerhedsplan for Tønder Kommune for perioden 2021 - 2030. Målsætningen for planen er, at maksimalt otte personer må komme alvorligt til skade på vejene i Tønder Kommune i 2030.

### Sagsfremstilling

Der udarbejdes årligt en status for at følge udviklingen i antallet af alvorlige personskader i forhold til den besluttede målsætning og fokusområderne i trafiksikkerhedsplanen. Den endelige opgørelse foreligger nu, og forvaltningen har udarbejdet den årlige status i forhold til de besluttede fokusområder i Trafiksikkerhedsplanen.

Opgørelsen for 2023 viser, at antallet af alvorlige personskader er steget meget i forhold til 2022. Fra i alt 10 alvorlige personskader i 2022 til 22 i 2023.

I alt blev 5 personer dræbt, 17 kom alvorligt til skade, og 8 kom lettere til skade.
Det er det højeste antal alvorligt tilskadekomne siden 2018 og antallet af dræbte og alvorligt tilskadekomne i 2023 ligger 8 personskader over den beregnede målsætning for 2023.
Det er første år siden 2020, som er udgangspunkt for målsætningen, at antallet af alvorlige personskader ligger over målsætningen.

Opgørelsen viser, at 7 ud af 22 alvorlige personskader var en let trafikant. Antallet af personskadeuheld er stort set uændret, men de enkelte ulykker var meget mere alvorlige, og hvor flere kom alvorligt til skade.

I forhold til de besluttede fokusområder i Trafiksikkerhedsplanen 2021 - 2023, viser opgørelsen for 2023, at for fokusområderne: krydsulykker, lette trafikanter og unge bilførere ikke er lykkedes at overholde målsætningen for 2023.

I september 2023 skete bl.a. en ulykke, hvor fem personer kom alvorligt til skade. Syv af de alvorligt tilskadekomne i 2023 er sket på de lokaliteter, hvor der er søgt og bevilliget midler fra den statslige pulje til kommunale trafiksikkerhedsprojekter. Disse projekter er enten igangsat eller under projektering.
Data fra skadestueregistreringer i 2023 var meget mangelfulde, og derfor indgår de ikke i statusredegørelsen for 2023. Der er tidligere blevet orienteret om, hvor mange af de tilskadekomne registreret i Tønder Kommune, som var borgere i kommunen. På grund af strengere diskretionsregler hos Danmarks Statistik, er det ikke længere muligt at udarbejde denne opgørelse. De opgørelser, der nu er mulighed for at få fra Danmarks Statistik, er stort set identiske med de opgørelser, som forvaltningen selv har adgang til.

Uheldsbilledet for de første syv måneder af 2024 varierer en del. De første fire måneder til og med april måned, skete der ikke nogen personskadeulykker på de kommunale veje. I de efterfølgende tre måneder maj - juli blev der registreret fem alvorligt tilskadekomne og fire let tilskadekomne. Målsætningen for 2024 er maksimalt 13 alvorlige personskader.

### Økonomi

DTUs samfundsmæssige enhedspriser for henholdsvis personskader og uheld:

![](data:image/png;base64...)

![](data:image/png;base64...)

De gennemsnitlige direkte kommunale udgifter til personskader i trafikken er i 2022 beregnet til 440.000 kr. pr. tilskadekommen.

### Indstilling Fagchef for Plan og Udvikling indstiller,

|  |  |
| --- | --- |
| at | orienteringen tages til efterretning. |

### Beslutning

Orienteringen taget til efterretning.

Christoffer Madsen deltog ikke i mødet.